**Rahandusministeerium  
Suur-Ameerika 1  
Tallinn**

**Tallinnas 06.02.2026**

Esitame käesolevaga seisukohad ja muutmisettepanekud Rahandusministri määruse eelnõule  
**„Krüptovaraturu osalise, lepinguriigi krüptovarateenuse osutaja Eesti filiaali ja lepinguriigi varapõhise tokeni emitendi Eesti filiaali regulaarsete järelevalveliste aruannete sisu, vormid, koostamise metoodika ja esitamise kord“**.

Muutmisettepanekute eesmärk on tagada, et kavandatav aruandlusraamistik:

* oleks kooskõlas Euroopa Parlamendi ja nõukogu määruse (EL) 2023/1114 (MiCA) proportsionaalsuse ja riskipõhisuse põhimõtetega;
* ei looks Eesti-sisest ülereguleerimist võrreldes MiCA raamistikuga;
* vähendaks põhjendamatut haldus- ja IT-koormust krüptovarateenuse osutajatele, kahjustamata järelevalve kvaliteeti.

Tunnustame määruse eelnõu eesmärki tagada Finantsinspektsioonile piisav ja asjakohane järelevalvealane teave. Samas juhime tähelepanu, et mitmed eelnõus sätestatud aruandlusnõuded ületavad MiCA-st tuleneva miinimumraamistiku ning dubleerivad juba olemasolevaid EL-i ja riigisiseseid aruandlusmehhanisme. Muudatuste sisseviimine on oluline, et Eesti tegevusloa alusel tegutsevatel ettevõtetel ei oleks vaba konkurentsi kahjustavaid kohustusi võrreldes teiste EU liikmesriikidega ja Eesti Vabariik ei süvendaks innovatsioonivaenuliku riigi kuulsust. Meie hinnangul on Eestil ainulaadsed kogemused virtuaalvääringutega seotud probleemide lahendamisel ja me peaksime olema liidri rollis tuleviku finantssüsteemi kujundamisel ning digitaalvarade ksutamisel. Juhime tähelepanu faktile, et MiCA on kujundatud riikide poolt, kus puudub ligilähedanegi digitaalne struktuur andmete vahetuseks võrreldes Eestiga ja sellest tulenevalt on regulatsiooni suunatud paberil ja PDF-del liikuvat infot töötlevatele asutustele.

Eesti Web3 Koda osaleb regulaarselt rahvusvahelistes ümarlaudades (viimati Davos WEF'l), kus arutatakse digitaalsete ja krüptovarade kasutamise reguleerimist. Oleme valmis oma kogemusi jagama.

**Peamised tähelepanekud kokkuvõtlikult**

1. **Proportsionaalsuse põhimõte** on küll seletuskirjas välja toodud, kuid ei kajastu määruse normatiivses osas ega võimalda riskipõhist diferentseerimist.
2. **Kvartaalne detailne bilansi ja kasumiaruande esitamise kohustus** kõigile krüptovarateenuse osutajatele ei tulene MiCA-st ning on ebaproportsionaalne eeskätt mitte-hoiustavatele ja väiksema tegevusmahuga teenusepakkujatele.
3. **Statistiliste andmete (sh mitteresidentide eristamine) integreerimine järelevalvelisse aruandlusse** segab järelevalve ja statistika eesmärke ning suurendab teenuseosutajate koormust.
4. **Tühjade aruannete esitamise kohustus** ei lisa järelevalvelist väärtust ning on vastuolus EL finantsjärelevalve heade tavadega.
5. **Rakendustähtaeg (Q1 2026)** ei arvesta piisavalt MiCA-järgse turu ümberkorraldamise, tegevuslubade menetluse ja aruandlussüsteemide arendamise ajakuluga.

**Ettepanekute sisu**

Kirjale on lisatud:

1. **paragrahvide kaupa sõnastatud muudatusettepanekud**, mis:
   1. viivad aruandluse kooskõlla MiCA riskipõhise lähenemisega;
   2. võimaldavad lihtsustatud aruandlust madalama riskiprofiiliga teenuseosutajatele;
   3. välistavad dubleeriva aruandluse EL-i tasandil juba esitatud andmete osas;
2. **võrdlustabel MiCA ja Eesti määruse eelnõu vahel**, mis toob esile kohad, kus eelnõu ületab MiCA regulatiivset ulatust.

Oleme veendunud, et pakutud muudatused aitavad saavutada parema tasakaalu järelevalve tõhususe ja ettevõtluskeskkonna konkurentsivõime vahel ning toetavad MiCA eesmärki kujundada Euroopa Liidus ühtne ja toimiv krüptovaraturg. Samuti on meie ettepanekud kooskõlas Valitsuse eesmärgiga vähendada ettevõtetele rakenduvat halduskoormust ja lähtuda ühekordsuse printsiibist.

Oleme valmis vajadusel ettepanekuid täiendavalt selgitama ning osalema aruteludes nende sisulise kujundamise üle.

Lugupidamisega

**Raido Saar /**allkirjastatud digitaalselt**/**  
Juhatuse esimees, MTÜ Eesti Web3 Koda  
raido@ew3.ee  
+3725017139